钦定古今图书集成/方舆汇编/职方典/第1391卷 > 《通志》
## 钦定古今图书集成/方舆汇编/职方典/第1391卷 > 《通志》

黎人考

黎峒，故琼管之地，在大海南，距雷州，泛海一日而至，其地有黎母山。〈旧名《俚婺》。〉黎人居焉，“内为生黎，外为熟黎。”

各以所迩分隶儋、琼、万崖四郡，皆椎髻跣足，弓刀未尝去手，豪富兼并役属贫弱，时出与郡人互市。

妇人绣面，服缌绠，绩木皮为布，陶土为釜，器用瓠瓢，人饮石汁，又有椒酒，以安石榴花著瓮中，即成酒。

居有栏房，定婚折箭。卜葬以卵，藏物以殷。善射好斗，性喜报仇。

借贷责偿，人不敢欺；贸易射猎，以利为喜。熟黎之地，始是州县。大抵四郡各占岛之一陲，

其中黎地不可得，亦无通路。朱崖在岛南陲，既不可取径，则复桴海循岛而南，所谓“再涉鲸波” 也。四郡之人多黎姓，盖其裔族。而今黎人乃多姓王。生黎质直犷悍，不受欺触，不服王化，亦不出为人患。熟黎贪狡，湖广、福建之奸民亡命杂焉，侵轶省界，常为四郡患云。